CELEX: 32021R0037
Language: el
Date: 2020-12-07 00:00:00
Title: Κατ’ εξουσιοδότηση κανονισμός (ΕΕ) 2021/37 της Επιτροπής της 7ης Δεκεμβρίου 2020 για την τροποποίηση του κατ’ εξουσιοδότηση κανονισμού (ΕΕ) 2016/1675 για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου όσον αφορά τη διαγραφή της Μογγολίας από τον πίνακα του σημείου I του παραρτήματος (Κείμενο που παρουσιάζει ενδιαφέρον για τον ΕΟΧ)

18.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 14/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/37 ΤΗΣ ΕΠΙΤΡΟΠΗΣ
         της 7ης Δεκεμβρίου 2020
         για την τροποποίηση του κατ’ εξουσιοδότηση κανονισμού (ΕΕ) 2016/1675 για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου όσον αφορά τη διαγραφή της Μογγολίας από τον πίνακα του σημείου I του παραρτήματος
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (1) (1), και ιδίως το άρθρο 9 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η Ένωση οφείλει να διασφαλίσει την αποτελεσματική προστασία της ακεραιότητας και της ορθής λειτουργίας του χρηματοπιστωτικού της συστήματος και της εσωτερικής αγοράς έναντι της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Η οδηγία (ΕΕ) 2015/849 προβλέπει ότι η Επιτροπή θα πρέπει να επισημαίνει τις τρίτες χώρες που χαρακτηρίζονται από στρατηγικές ανεπάρκειες όσον αφορά τα εθνικά τους συστήματα για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας («ΚΞΧ/ΧΤ»), ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2016/1675 της Επιτροπής (2) επισημαίνει τις τρίτες χώρες υψηλού κινδύνου που χαρακτηρίζονται από στρατηγικές ανεπάρκειες. Ο εν λόγω κανονισμός θα πρέπει να επανεξετάζεται, κατά περίπτωση, υπό το πρίσμα της προόδου που έχει σημειωθεί από τις εν λόγω τρίτες χώρες υψηλού κινδύνου όσον αφορά την εξάλειψη των στρατηγικών ανεπαρκειών των συστημάτων τους για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Η Επιτροπή θα πρέπει να λαμβάνει υπόψη στις αξιολογήσεις της τα νέα στοιχεία από διεθνείς οργανισμούς και φορείς καθορισμού προτύπων, όπως τα στοιχεία που εκδίδει η Ομάδα Χρηματοοικονομικής Δράσης (FATF).
                  
               
                     (3)
                  
                  
                     Λαμβάνοντας υπόψη το υψηλό επίπεδο ολοκλήρωσης του διεθνούς χρηματοπιστωτικού συστήματος, τη στενή διασύνδεση των φορέων της αγοράς, τον μεγάλο όγκο των διασυνοριακών συναλλαγών προς/από την Ένωση, καθώς και τον βαθμό ανοίγματος της αγοράς, θεωρείται ότι οποιαδήποτε απειλή ΚΞΧ/ΧΤ για το διεθνές χρηματοπιστωτικό σύστημα αποτελεί απειλή και για το χρηματοπιστωτικό σύστημα της Ένωσης.
                  
               
                     (4)
                  
                  
                     Σύμφωνα με τα κριτήρια που καθορίζονται στην οδηγία (ΕΕ) 2015/849, η Επιτροπή λαμβάνει υπόψη τις πλέον πρόσφατες διαθέσιμες πληροφορίες, ιδίως τις πρόσφατες δημόσιες δηλώσεις της FATF, το έγγραφο της FATF με τίτλο «Improving Global AML/CFT Compliance: Ongoing Process Statement» (Βελτίωση της συμμόρφωσης στον τομέα ΚΞΧ/ΧΤ σε παγκόσμιο επίπεδο: διαδικασία σε εξέλιξη), καθώς και τις εκθέσεις της ομάδας για την εξέταση χωρών στο πλαίσιο της διεθνούς συνεργασίας (International Cooperation Review Group) της FATF, σχετικά με τους κινδύνους που αντιπροσωπεύουν συγκεκριμένες τρίτες χώρες, σύμφωνα με το άρθρο 9 παράγραφος 4 της οδηγίας (ΕΕ) 2015/849.
                  
               
                     (5)
                  
                  
                     Τον Οκτώβριο του 2019, η FATF επισήμανε τη Μογγολία ως δικαιοδοσία που χαρακτηρίζεται από στρατηγικές ανεπάρκειες στον τομέα της ΚΞΧ/ΧΤ, για την αντιμετώπιση των οποίων η Μογγολία είχε καταρτίσει σχέδιο δράσης σε συνεργασία με τη FATF. Σε αυτή τη βάση και σύμφωνα με τις τελευταίες σχετικές πληροφορίες, η αξιολόγηση της Επιτροπής, τον Μάιο του 2020, κατέληξε στο συμπέρασμα ότι η Μογγολία θα πρέπει να θεωρείται δικαιοδοσία τρίτης χώρας που χαρακτηρίζεται από στρατηγικές ανεπάρκειες όσον αφορά το εθνικό της σύστημα ΚΞΧ/ΧΤ, ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης, σύμφωνα με τα κριτήρια που καθορίζονται στο άρθρο 9 της οδηγίας (ΕΕ) 2015/849. Σημειώθηκε επίσης ότι η Μογγολία είχε αναλάβει γραπτώς πολιτικές δεσμεύσεις υψηλού επιπέδου για την αντιμετώπιση των ανεπαρκειών που εντοπίστηκαν και είχε καταρτίσει σχέδιο δράσης σε συνεργασία με τη FATF.
                  
               
                     (6)
                  
                  
                     Είναι εξαιρετικά σημαντικό να διενεργεί η Επιτροπή διαρκή παρακολούθηση των τρίτων χωρών και να αξιολογεί τις εξελίξεις στο νομικό και θεσμικό τους πλαίσιο, τις εξουσίες και τις διαδικασίες των αρμόδιων αρχών, καθώς και την αποτελεσματικότητα των εθνικών τους συστημάτων ΚΞΧ/ΧΤ, με σκοπό την επικαιροποίηση του παραρτήματος του κατ’ εξουσιοδότηση κανονισμού (ΕΕ) 2016/1675.
                  
               
                     (7)
                  
                  
                     Η FATF εξέφρασε την ικανοποίησή της για τη σημαντική πρόοδο που πραγματοποιήθηκε από τη Μογγολία όσον αφορά τη βελτίωση του εθνικού της συστήματος ΚΞΧ/ΧΤ και σημείωσε ότι η χώρα αυτή έχει θεσπίσει το νομικό και ρυθμιστικό πλαίσιο που απαιτείται για την τήρηση των δεσμεύσεων που έχει αναλάβει στο σχέδιο δράσης της όσον αφορά τις στρατηγικές ανεπάρκειες που είχε εντοπίσει η FATF. Ως εκ τούτου, η χώρα αυτή δεν υπόκειται πλέον στη διαδικασία παρακολούθησης από τη FATF στο πλαίσιο της εν εξελίξει διαδικασίας συμμόρφωσης στον τομέα της ΚΞΧ/ΧΤ σε παγκόσμιο επίπεδο. Η χώρα αυτή θα συνεχίσει να συνεργάζεται με τους παρόμοιους με τη FATF περιφερειακούς οργανισμούς, με σκοπό την περαιτέρω βελτίωση του εθνικού της συστήματος ΚΞΧ/ΧΤ.
                  
               
                     (8)
                  
                  
                     Η Επιτροπή αξιολόγησε τις πληροφορίες σχετικά με την πρόοδο όσον αφορά την αντιμετώπιση των στρατηγικών ανεπαρκειών της Μογγολίας.
                  
               
                     (9)
                  
                  
                     Η αξιολόγηση της Επιτροπής κατέληξε στο συμπέρασμα ότι, βάσει των διαθέσιμων πληροφοριών, το εθνικό σύστημα ΚΞΧ/ΧΤ της Μογγολίας δεν χαρακτηρίζεται πλέον από στρατηγικές ανεπάρκειες. Η Μογγολία έχει ενισχύσει την αποτελεσματικότητα του εθνικού της συστήματος ΚΞΧ/ΧΤ και έχει αντιμετωπίσει τις σχετικές τεχνικές ανεπάρκειες, ώστε να τηρήσει τις δεσμεύσεις που έχει αναλάβει στο σχέδιο δράσης της όσον αφορά τις στρατηγικές ανεπάρκειες που είχε εντοπίσει η FATF. Τα εν λόγω μέτρα είναι επαρκώς ευρέα και πληρούν τις απαραίτητες απαιτήσεις, ώστε να θεωρηθεί ότι έχουν αντιμετωπιστεί οι στρατηγικές ανεπάρκειες που εντοπίστηκαν βάσει του άρθρου 9 της οδηγίας (ΕΕ) 2015/849.
                  
               
                     (10)
                  
                  
                     Συνεπώς, ο κατ’ εξουσιοδότηση κανονισμός (ΕΕ) 2016/1675 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ακόλουθη γραμμή διαγράφεται από το παράρτημα του κατ’ εξουσιοδότηση κανονισμού (ΕΕ) 2016/1675, στον πίνακα στο σημείο «I. Τρίτες χώρες υψηλού κινδύνου που έχουν αναλάβει γραπτώς πολιτική δέσμευση υψηλού επιπέδου για την αντιμετώπιση των ανεπαρκειών που εντοπίστηκαν και έχουν καταρτίσει σχέδιο δράσης σε συνεργασία με τη FATF»:
            
                        10
                     
                     
                        Μογγολία
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 141 της 5.6.2015, σ. 73.
         
            (2)  Κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες (ΕΕ L 254 της 20.9.2016, σ. 1).